b'\n_START_ARTICLE_\nGregor Golobi\xc4\x8d\n_START_SECTION_\n\xc5\xbdivljenje\n_START_PARAGRAPH_\n\xc5\xa0tudiral je filozofijo na ljubljanski filozofski fakulteti. Med \xc5\xa1tudijem je bil sodelavec Radia \xc5\xa0tudent in tednika Mladina._NEWLINE_Leta 2002 je diplomiral z diplomsko nalogo Ko filozofi umolknejo\xc2\xa0: primer Kratil (COBISS). Do oktobra 2007 je bil poslovni direktor v gospodarski dru\xc5\xbebi Ultra.\n_START_SECTION_\nPoliti\xc4\x8dna kariera\n_START_PARAGRAPH_\nKonec leta 1988 se je \xc5\xa1e kot absolvent filozofije zaposlil na ZSMS z nalogo izpeljati projekt transformacije ZSM v liberalno stranko._NEWLINE_Na volitvah leta 1990 je bil izvoljen za delegata tedanjega dru\xc5\xbebeno-politi\xc4\x8dnega zbora osamosvojitvene skup\xc5\xa1\xc4\x8dine. Marca 1992 je postal generalni sekretar Liberalne demokracije Slovenije in ostal na tej funkciji do 2001, ko je odstopil. 26. februarja 2002 je bil izvoljen za predsednika sveta LDS._NEWLINE_12. marca 2007 je vstopil v novoustanovljeno dru\xc5\xa1tvo Zares. Oktobra 2007 je prevzel vodenje stranke Zares - nova politika. Na dr\xc5\xbeavnozborskih volitvah oktobra 2008 je bil izvoljen za poslanca Dr\xc5\xbeavnega zbora RS._NEWLINE_11. septembra 2010 je bil ponovno izvoljen za predsednika Zaresa._NEWLINE_Na konvenciji stranke 15. oktobra 2011 je prejel zaupnico stranke, s \xc4\x8dimer je ohranil svoj polo\xc5\xbeaj predsednika stranke. Na isti konvenciji se je stranka preimenovala v Zares - socialno liberalni.\n_START_SECTION_\nMinistrovanje\n_START_PARAGRAPH_\n24. novembra 2008 je bil imenovan za ministra za visoko \xc5\xa1olstvo, znanost in tehnologijo._NEWLINE_2. junija 2011 je podal odstopno izjavo s polo\xc5\xbeaja ministra za visoko \xc5\xa1olstvo, znanost in tehnologijo.\n_START_SECTION_\nAfera Ultra\n_START_PARAGRAPH_\nLeta 2009 je v zvezi z njim odjeknila afera Ultra. Gregor Golobi\xc4\x8d je za nekatere \xc4\x8dasnike v predvolilnem obdobju dejal, da nima nikakr\xc5\xa1nih lastni\xc5\xa1kih dele\xc5\xbeev v dru\xc5\xbebi Ultra, a je junija 2009 priznal, da je informacijo medijem zamol\xc4\x8dal. Svoj lastni\xc5\xa1ki dele\xc5\xbe je leta 2008 ob nastopu mandata poslanca in kasneje ministra prijavil protikorupcijski komisiji, kot veleva zakon._NEWLINE_Nekateri slovenski mediji, ki so se sklicevali na podatke Nove Ljubljanske banke so objavili, da ima Ultra za okrog 6,3 milijona evrov nezavarovanih posojil. Razlog, da je Ultra brez zavarovanj pri\xc5\xa1la do denarja, naj bi bila povezava podjeta z Gregorjem Golobi\xc4\x8dem._NEWLINE_Golobi\xc4\x8d je ob tem dejal, da je naredil napako in si skupaj s premierom Borutom Pahorjem postavil nekajdnevni rok za razmislek o svojem odstopu z mesta ministra, v katerem pa se za ta korak ni odlo\xc4\x8dil._NEWLINE_Na dr\xc5\xbeavnozborskih volitvah leta 2011 je kandidiral na listi svoje stranke.'